CELEX: 
Language: da
Date: 2017-03-02 00:00:00
Title: KOMMISSIONENS DELEGEREDE FORORDNING (EU) …/… om ændring af Europa-Parlamentets og Rådets forordning (EU) nr. 648/2012 om OTC-derivater, centrale modparter og transaktionsregistre for så vidt angår oversigten over undtagne enheder

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Forordning (EU) nr. 648/2012 om OTC-derivater, centrale modparter og transaktionsregistre (EMIR) blev vedtaget den 4. juli 2012 og trådte i kraft den 16. august 2012. 
            
            
               Europæiske centralbanker og offentlige organer i Unionen, der har ansvar for forvaltningen af den offentlige gæld, eller som deltager heri, er ikke omfattet af EMIR. 
            
            
               Europa-Kommissionen er ved artikel 1, stk. 6, i EMIR tillagt beføjelse til at vedtage delegerede retsakter i overensstemmelse med artikel 82 for at ændre oversigten over enheder, som EMIR ikke finder anvendelse på.
            
            
               Som krævet i henhold til artikel 1, stk. 6, i EMIR har Europa-Kommissionen vurderet behandlingen af centralbanker og offentlige organer, der forvalter den offentlige gæld, i et antal tredjelande, hvor gennemførelsen af OTC-derivatreformerne var tilstrækkelig fremskreden, eller hvor landet selv havde anmodet om en sådan vurdering. Denne analyse forelægges i en rapport til Europa-Parlamentet og Rådet, som ledsager denne delegerede retsakt. Det konkluderes i rapporten, at centralbanker og offentlige organer i Australien, Canada, Hongkong, Mexico, Singapore og Schweiz, der har ansvar for forvaltningen af den offentlige gæld, eller som deltager heri, under de nuværende omstændigheder bør tilføjes til oversigten over enheder, der ikke er omfattet af EMIR. 
            
            
               2.HØRINGER FORUD FOR RETSAKTENS VEDTAGELSE
            
            
               Som led i undersøgelsen konsulterede Kommissionens tjenestegrene de seks jurisdiktioner, som var genstand for vurdering, for at indhente oplysninger om deres retlige rammer med hensyn til OTC-derivater, særlig behandlingen inden for disse rammer af centralbanker og offentlige organer, der har ansvar for forvaltningen af den offentlige gæld, eller som deltager heri. 
            
            
               Kommissionens tjenestegrene konsulterede desuden Ekspertgruppen under Det Europæiske Værdipapirudvalg, som består af repræsentanter fra medlemsstaterne.
            
            
               3.JURIDISKE ASPEKTER AF DEN DELEGEREDE RETSAKT
            
            
               I artikel 1 anføres det, hvilke ændringer der skal foretages af forordning (EU) nr. 648/2012.
            
            
               I artikel 2 er det fastsat, at forordningen træder i kraft på tyvendedagen efter offentliggørelsen i Den Europæiske Unions Tidende.
            
            
               KOMMISSIONENS DELEGEREDE FORORDNING (EU) …/…
            
            
               af 2.3.2017
            
            
               om ændring af Europa-Parlamentets og Rådets forordning (EU) nr. 648/2012 om OTC-derivater, centrale modparter og transaktionsregistre for så vidt angår oversigten over undtagne enheder
            
            
               (EØS-relevant tekst)
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) nr. 648/2012 af 4. juli 2012 om OTC-derivater, centrale modparter og transaktionsregistre
                  1
               , særlig artikel 1, stk. 6, og
            
         
         
            
               ud fra følgende betragtninger:
            
            
               (1)Både varetagelsen af pengepolitiske forpligtelser og forvaltningen af statsgæld har konsekvenser for velfungerende rentemarkeder og bør koordineres for at sikre, at disse to funktioner udføres effektivt. Da anvendelsesområdet for forordning (EU) nr. 648/2012 ikke omfatter centralbanker og andre offentlige organer i Unionen, der forvalter den offentlige gæld, for at undgå at begrænse deres muligheder for at varetage opgaver af samfundsmæssig interesse, ville anvendelse af forskellige bestemmelser på sådanne funktioner, når de udføres af enheder fra tredjelande, skade deres effektivitet. For at sikre, at tredjelandes centralbanker og andre offentlige organer, der har ansvar for forvaltningen af den offentlige gæld, eller som deltager heri, fortsat kan varetage deres opgaver på passende vis, bør tredjelandes offentlige organer, der har ansvar for forvaltningen af den offentlige gæld, eller som deltager heri, også være undtaget fra forordning (EU) nr. 648/2012. 
            
            
               (2)Kommissionen har foretaget en vurdering af behandlingen af offentlige organer, der har ansvar for forvaltningen af den offentlige gæld, eller som deltager heri, og centralbanker omfattet af den nationale lovgivning i visse tredjelande og forelagt sine konklusioner for Europa-Parlamentet og Rådet. Navnlig har Kommissionen foretaget en sammenlignende analyse af denne behandling samt af risikostyringsstandarderne for derivattransaktioner, der indgås af disse organer og centralbanker i de pågældende jurisdiktioner.
            
            
               (3)Det konkluderes i Kommissionens analyse, at centralbanker og offentlige organer i Australien, Canada, Hongkong, Mexico, Singapore og Schweiz, der har ansvar for forvaltningen af den offentlige gæld, eller som deltager heri, bør undtages fra de clearing- og indberetningskrav, der er fastsat i forordning (EU) nr. 648/2012.
            
            
               (4)De centralbanker og offentlige organer i Australien, Canada, Hongkong, Mexico, Singapore og Schweiz, der har ansvar for forvaltningen af den offentlige gæld, eller som deltager heri, bør derfor tilføjes til oversigten over enheder, der ikke er omfattet af bestemmelserne i forordning (EU) nr. 648/2012.
            
            
               (5)Kommissionen vil fortsat regelmæssigt overvåge behandlingen af de centralbanker og offentlige organer, der undtages fra de clearing- og indberetningskrav, der er fastsat i forordning (EU) nr. 648/2012. Oversigten kan opdateres alt efter udviklingen af de reguleringsmæssige rammer i disse tredjelande og under hensyntagen til eventuelle relevante nye informationskilder. En sådan revurdering kan medføre, at visse tredjelande slettes fra oversigten over undtagne enheder —
            
            
               VEDTAGET DENNE FORORDNING:
            
            
               Artikel 1
            
            
               I artikel 1, stk. 4, litra c), i forordning (EU) nr. 648/2012 tilføjes følgende numre:
            
            
               "iii)
                     Australien 
            
            
                iv)Canada
            
            
                v)Hongkong
            
            
                vi)Mexico
            
            
                vii)Singapore
            
            
                viii)Schweiz."
            
            
               Artikel 2
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende. 
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 2.3.2017.
            
            
               
                     På Kommissionens vegne
               
            
         
         
            
               
                     Formand
                     Jean-Claude JUNCKER
               
               
            
         
         
            
                  
                     (1)
                  EUT L 201 af 27.7.2012, s. 1.